Predkladacia správa

      Ministerstvo financií Slovenskej republiky predkladá na rokovanie vlády Slovenskej republiky návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov (ďalej len „zákon o dani z príjmov“) na základe Plánu legislatívnych úloh vlády Slovenskej republiky na rok 2007. 
      
       K vypracovaniu tohto návrhu zákona sa pristúpilo najmä z dôvodu, že pri praktickom využívaní zákona o dani z príjmov je potrebné legislatívne spresniť, resp. doplniť niektoré jeho ustanovenia tak, aby ich využitie v praxi zabezpečovalo legislatívnu istotu. Návrh zákona reaguje na zmeny v iných všeobecne záväzných právnych predpisoch, ktoré ovplyvňujú vyčíslenie základu dane z príjmov, napr. zákon č. 7/2005 Z. z. o konkurze a reštrukturalizácii v znení neskorších predpisov, resp. niektoré zmeny v zákone č. 222/2004 Z. z. o dani z pridanej  hodnoty v znení neskorších predpisov. Spresňujú sa niektoré ustanovenia aj vo väzbe na správnu aplikáciu Smernice Rady 2003/49/ES z  3. júna 2003. Ďalšie úpravy základu dane  majú zamedziť daňovým únikom a podporiť zlepšenie platobnej disciplíny daňových subjektov.

     Predložený návrh novely zákona o dani z príjmov obsahuje aj legislatívne zmeny v zdaňovaní príjmov právnických osôb. Ide o nasledovné zmeny:
       
-	obmedziť možnosť  ovplyvňovania  základu dane  pravdepodobnými  budúcimi  nákladmi  a na účely zistenia základu dane uznať iba technické rezervy poisťovní tvorené ku konkrétnym poistným zmluvám a nahláseným poistným udalostiam, 
-	obmedziť tvorbu opravných položiek k pohľadávkam, pri ktorých je riziko, že nebudú zaplatené v plnej výške a opravných položiek bánk k pohľadávkam z úverov pri ich zahrnovaní do daňových výdavkov najviac do  výšky zákonom ustanoveného limitu, 
-	zúžiť okruh daňovo uznaných rezerv o rezervy na odmeny a prémie; tento náklad sa zahrnie do daňových výdavkov  v čase jeho vzniku, resp. v čase ich vyplatenia,
-	obmedziť rozsah daňovo uznaných výdavkov pri odpise pohľadávok,
-	uznať hodnotu pohľadávky a jej obstarávaciu cenu pri jej postúpení vo všeobecnosti (bez poskytovaných  výnimiek) v daňových výdavkoch do výšky príjmu z jej postúpenia, 
-	zaviesť inštitút tzv. podkapitálizácie len medzi zahraničnými závislými osobami, bežne používaný a využívaný v daňovej legislatíve vyspelých štátov, upravujúci výšku úrokov platených z úverov a pôžičiek, v nadväznosti na výšku vlastného  imania; takéto obmedzenie na uznanie úrokov v daňových výdavkoch zároveň podporuje zahraničné osoby, aby namiesto poskytovania úverov a pôžičiek realizovali vklady do vlastného imania a zvyšovali tak ručenie za prípadné záväzky,
-	možnosť pokračovať v odpočte daňovej straty pri zániku daňovníka zrušením bez likvidácie len  v prípade, ak účelom transformácie nie je vyhnúť sa daňovej povinnosti; tento postup vychádza zo Smernice Rady č. 90/434/EHS z  23. júla 1990 o spoločnom systéme zdaňovania pri zlúčeniach, rozdelenia, prevodoch majetku a výmene akcií týkajúcich sa spoločností rôznych členských štátov.
      
     Návrh tejto novely zákona o dani z príjmov pozitívne ovplyvní príjmy štátneho rozpočtu. 
     Predkladaný návrh zákona je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská  republika viazaná, ako aj s právnymi normami EÚ.
    
    Účinnosť zákona sa navrhuje 1. januára 2008.